
LIETUVOS RESPUBLIKOS
VALSTYBĖS PARAMOS BŪSTUI ĮSIGYTI AR IŠSINUOMOTI BEI DAUGIABUČIAMS NAMAMS MODERNIZUOTI ĮSTATYMO 2 STRAIPSNIO PAKEITIMO IR PAPILDYMO IR ĮSTATYMO PENKTOJO SKIRSNIO PAKEITIMO
ĮSTATYMAS

2009 m.                      d. Nr.
Vilnius

(Žin., 1992, Nr. 14-378; 2002, Nr. 116-5188; 2003, Nr. 48-2109; 2005, Nr. 47-1554; 2008, Nr. 71-2703, 120-4544)

1 straipsnis. 2 straipsnio 12 dalies pakeitimas ir papildymas 13 dalimi
1. Pakeisti 2 straipsnio 12 dalį ir ją išdėstyti taip:
„12. Daugiabučio namo modernizavimas (atnaujinimas) – rekonstravimo ar kapitalinio remonto darbai, kuriais pagerinamos pastato ir (ar) jo inžinerinių sistemų fizinės ir energinės savybės.“.
2. Papildyti 2 straipsnį 13 dalimi:
„13. Bendrojo naudojimo objektų valdytojas – daugiabučio namo savininkų bendrija, jungtinės veiklos sutartimi įgaliotas asmuo, pagal Civilinio kodekso 4.84 straipsnį paskirtas bendrojo naudojimo objektų administratorius arba kitas daugiabučio namo butų ir kitų patalpų savininkų sprendimu įgaliotas asmuo.“.

2 straipsnis. Penktojo skirsnio pakeitimas
Pakeisti penktąjį skirsnį ir jį išdėstyti taip:
„PENKTASIS SKIRSNIS

VALSTYBĖS PARAMA DAUGIABUČIAMS NAMAMS MODERNIZUOTI (ATNAUJINTI)

13 straipsnis. Valstybės paramos daugiabučiams namams modernizuoti (atnaujinti) teikimo sąlygos ir būdai
1. Valstybės parama daugiabučio namo butų savininkams, įgyvendinantiems daugiabučio namo modernizavimo (atnaujinimo) investicijų projektus (toliau vadinama – Investicijų projektas) teikiama, jeigu įgyvendinus Investicijų projekte numatomas priemones, pasiekiama ne mažesnė kaip D pastato energinio naudingumo klasė, kuri nustatoma pagal  Lietuvos Respublikos statybos įstatymą įgyvendinančiuosius statybos techninius reglamentus. Valstybės parama teikiama šiais būdais:
1) suteikiant lengvatinį kreditą Investicijų projektui įgyvendinti, ir
2) Vyriausybės nustatyta tvarka apmokant dalį išlaidų Investicijų projekto ir techninio projekto parengimui ir statybos techninei priežiūrai vykdyti, ir
3) kompensuojant Vyriausybės nustatyto dydžio investicijų dalį, tenkančią energinį efektyvumą didinančioms priemonėms, nurodytoms Valstybės paramos daugiabučiams namams modernizuoti (atnaujinti) teikimo taisyklėse, įgyvendinti, ir
4) apmokant Investicijų projekto išlaidas nepasiturinčioms šeimoms ir vieniems gyvenantiems asmenims: jiems tenkantį investicijos pradinį įnašą, kredito draudimo įmoką, lengvatinį kreditą ir palūkanas.
2. Daugiabučio namo butų ir kitų patalpų savininkai, vadovaudamiesi Civilinio kodekso 4.82 straipsnio 3 dalimi, privalo kaupti lėšas daugiabučiam namui modernizuoti (atnaujinti). Šios lėšos turi būti atskirtos nuo bendrojo naudojimo objektų valdytojo lėšų, įtraukiamos į apskaitą atskirai ir laikomos atskiroje kaupiamųjų lėšų sąskaitoje. Kaupiamojo įnašo daugiabučio namo modernizavimui (atnaujinimui)  apskaičiavimo metodiką patvirtina Vyriausybė ar jos įgaliota institucija.
3. Daugiabučio namo, kuriame yra įsteigta daugiabučio namo butų ir kitų patalpų savininkų bendrija arba kurio savininkai yra sudarę jungtinės veiklos sutartį kaupiamojo įnašo daugiabučio namo modernizavimui (atnaujinimui) konkretų dydį, vadovaudamiesi šio straipsnio 2 dalyje nurodyta metodika, nustato savininkai bendrijos įstatų ar jungtinės veiklos sutarties nustatyta tvarka.
4. Daugiabučio namo, kuriame nėra įsteigta daugiabučio namo butų ir kitų patalpų savininkų bendrija arba kurio savininkai nėra sudarę jungtinės veiklos sutarties, kaupiamojo įnašo namo modernizavimui (atnaujinimui) dydį, vadovaudamasis šio straipsnio 2 dalyje nurodyta metodika, apskaičiuoja bendrojo naudojimo objektų administratorius ir jį patvirtina butų ir kitų patalpų savininkai, priimdami sprendimą pagal Civilinio kodekso 4.85 straipsnį. Į kaupiamųjų lėšų sąskaitą draudžiama nukreipti išieškojimą pagal bendrojo naudojimo objektų administratoriaus prievoles.
5. Daugiabučio namo butų ir kitų patalpų savininkai, įgyvendinantys Investicijų projektą, gali priimti sprendimą nekaupti šio straipsnio 2 dalyje nurodytų lėšų, jei yra pasirašyta kreditavimo sutartis su bankais ar kitomis kredito įstaigomis arba iš nuosavų ar/ir skolintų lėšų pradėtas įgyvendinti daugiabučio namo modernizavimas (atnaujinimas). Šioje dalyje nurodytos lėšos gali būti nekaupiamos nuo minėtos kreditavimo sutarties su banku ar kita kredito įstaiga  pasirašymo  iki šio kredito sugrąžinimo dienos arba nuo daugiabučio namo modernizavimo (atnaujinimo) iš nuosavų ar/ir skolintų lėšų įgyvendinimo pradžios iki šio namo modernizavimo (atnaujinimo) pabaigos.
6. Šio straipsnio 1 dalyje nurodytos Valstybės paramos daugiabučiams namams   modernizuoti (atnaujinti) teikimo taisykles patvirtina Lietuvos Respublikos Vyriausybė. Valstybės paramos teikimą administruoja Lietuvos Respublikos Vyriausybės įgaliota institucija.

14 straipsnis. Valstybės paramos daugiabučiams namams modernizuoti (atnaujinti) finansavimas
1. Valstybės parama daugiabučiams namams modernizuoti (atnaujinti) teikiama ir jos administravimo išlaidos padengiamos iš Lietuvos Respublikos valstybės biudžeto lėšų, skiriamų Specialiajai daugiabučių namų modernizavimo (atnaujinimo) programai ir kitų lėšų, išskyrus šio straipsnio 2 dalyje nurodytus atvejus.
2. Valstybės parama nepasiturinčioms šeimoms ir vieniems gyvenantiems asmenims apmokant kreditą ir palūkanas teikiama pagal Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymą.

15 straipsnis. Sprendimų dėl daugiabučių namų modernizavimo (atnaujinimo) finansavimo priėmimo ir jų vykdymo tvarka
Sprendimus dėl lėšų skolinimosi daugiabučio namo modernizavimo (atnaujinimo) finansavimui butų ir kitų patalpų savininkai priima mutatis mutandis Civilinio kodekso 4.85 straipsnyje nustatyta sprendimų priėmimo tvarka. Sutartis su bankais ar kitomis kredito įstaigomis dėl kredito Investicijų projektui įgyvendinti butų ir kitų patalpų savininkų vardu sudaro Bendrojo naudojimo objektų valdytojas.“.

3 straipsnis. Įstatymo įsigaliojimas ir įgyvendinimas
1. Šis įstatymas, išskyrus šio straipsnio 2 dalį, įsigalioja 2009 m. rugsėjo 1 d.
2. Lietuvos Respublikos Vyriausybė ar jos įgaliota institucija iki šio įstatymo įsigaliojimo dienos priima teisės aktus, reikalingus šiam įstatymui įgyvendinti.

Skelbiu šį Lietuvos Respublikos Seimo priimtą įstatymą

